CELEX: 32022D1089
Language: mt
Date: 2022-06-27 00:00:00
Title: Deċiżjoni tal-Kunsill (UE) 2022/1089 tas-27 ta’ Ġunju 2022 dwar l-estensjoni tal-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ Galileo u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra

1.7.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 176/1
               
            
         DEĊIŻJONI TAL-KUNSILL (UE) 2022/1089
         tas-27 ta’ Ġunju 2022
         dwar l-estensjoni tal-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ Galileo u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 189, flimkien mal-Artikolu 218(6), it-tieni subparagrafu, punt (a)(v), tiegħu,
         Wara li kkunsidra l-proposta tal-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:
         
                     (1)
                  
                  
                     Il-Kunsill, bid-Deċiżjoni 2011/901/UE (2), approva l-konklużjoni tal-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ GALILEO u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra (3)(“il-Ftehim”). Il-Ftehim ġie ffirmat fil-Kastell ta’ Dromoland, l-Irlanda, fis-26 ta’ Ġunju 2004, u daħal fis-seħħ fit-12 ta’ Diċembru 2011.
                  
               
                     (2)
                  
                  
                     F’konformità mal-Artikolu 20(5) tal-Ftehim, il-Ftehim għandu jibqa’ fis-seħħ għal 10 snin; u, tal-inqas tliet xhur qabel l-għeluq tal-perijodu inizjali ta’ 10 snin, il-Partijiet għandhom jinformaw lil xulxin dwar l-intenzjoni tagħhom li jestendu l-Ftehim għal-perijodu ta’ 5 snin. Il-Ftehim skada fil-11 ta’ Diċembru 2021.
                  
               
                     (3)
                  
                  
                     Iż-żewġ Partijiet ikkonfermaw l-intenzjoni tagħhom li jestendu l-Ftehim għal perijodu addizzjonali ta’ 5 snin mingħajr ebda emenda tal-Ftehim. Sabiex tiġi żgurata l-kontinwità tal-Ftehim, jenħtieġ li din id-Deċiżjoni tidħol fis-seħħ b’urġenza u jenħtieġ li tapplika mit-12 ta’ Diċembru 2021.
                  
               
                     (4)
                  
                  
                     Peress li l-Unjoni għandha l-kompetenza li testendi l-Ftehim waħedha, jenħtieġ li l-Istati Uniti tal-Amerka jiġu nnotifikati li, mid-data tal-estensjoni, l-Unjoni ser tiżgura r-rispett tal-obbligi kollha skont il-Ftehim fir-rigward tal-Istati Uniti tal-Amerka.
                  
               
                     (5)
                  
                  
                     Għalhekk, jenħtieġ li l-estensjoni tal-Ftehim tiġi approvata f’isem l-Unjoni,
                  
               ADOTTA DIN ID-DEĊIŻJONI:
         
            Artikolu 1
            L-estensjoni tal-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ Galileo u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra għal perijodu addizzjonali ta’ 5 snin huwa b’dan approvat f’isem l-Unjoni.
         
         
            Artikolu 2
            Il-President tal-Kunsill għandu, f’isem l-Unjoni, jagħti n-notifika lill-Gvern tal-Istati Uniti tal-Amerka li l-Unjoni lestiet il-proċeduri interni tagħha meħtieġa għall-estensjoni tal-Ftehim f’konformità mal-Artikolu 20(5) tal-Ftehim.
         
         
            Artikolu 3
            Il-President tal-Kunsill għandu, f’isem l-Unjoni, jagħmel in-notifika li ġejja:
            
               “Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data qed teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi għal ‘il-Komunità Ewropea’ fit-test tal-Ftehim għandhom, fejn xieraq, jinqraw bħala ‘l-Unjoni Ewropea’.
               Mid-data tal-estensjoni, l-Unjoni Ewropea għandha tiżgura r-rispett tal-obbligi kollha skont il-Ftehim fir-rigward tal-Istati Uniti tal-Amerka.”.
            
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
            Għandha tapplika mit-12 ta’ Diċembru 2021.
         
         
            Magħmul fil-Lussemburgu, is-27 ta’ Ġunju 2022.
            
               
                  Għall-Kunsill
               
               
                  Il-President
               
               A. PANNIER-RUNACHER
            
         
         
            (1)  Kunsens tas-7 ta’ Ġunju 2022 (mhux ippubblikat fil-Ġurnal Uffiċjali).
         
            (2)  Id-Deċiżjoni tal-Kunsill 2011/901/UE tat-12 ta’ Diċembru 2011 dwar il-konklużjoni tal-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ Galileo u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra (ĠU L 348, 31.12.2011, p. 1).
         
            (3)  Il-Ftehim dwar il-promozzjoni, il-provvista u l-użu ta’ sistemi ta’ navigazzjoni bis-satellita ta’ Galileo u tal-GPS u applikazzjonijiet relatati bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerka, min-naħa l-oħra (ĠU L 348, 31.12.2011, p. 3).